b'\n_START_ARTICLE_\nNauj\xc5\xb3j\xc5\xb3 Verki\xc5\xb3 popieriaus fabrikas\n_START_SECTION_\nXVII\xe2\x80\x93XIX a.\n_START_PARAGRAPH_\nPopieriaus fabrik\xc4\x85 apie 1690\xc2\xa0m. Vilniaus vyskup\xc5\xb3 Verki\xc5\xb3 dvaro teritorijoje \xc4\xafk\xc5\xabr\xc4\x97 vyskupas Konstantinas Kazimieras B\xc5\xbeostovskis. Fabrikas, pastatytas prie Rie\xc5\xa1\xc4\x97s up\xc4\x97s, buvo dvaro nuosavyb\xc4\x97, nuomojama \xc4\x8din\xc5\xa1o teise. Popierius Verkiuose grei\xc4\x8diausiai gamintas ir iki tol, kadangi yra randama XVI a. gaminto popieriaus su Verki\xc5\xb3 vandens \xc5\xbeenklais, ta\xc4\x8diau 1690\xc2\xa0m. vandens \xc5\xbeenkluose prad\xc4\x97tas vaizduoti vyskup\xc5\xb3 herbas. Popieriaus gamykla grei\xc4\x8diausiai veik\xc4\x97 iki 1706\xc2\xa0m., nes nebeaptinkama v\xc4\x97lesn\xc4\x97s gamybos popieriaus su vandens \xc5\xbeenklais._NEWLINE_1789\xc2\xa0m. fabrikas v\xc4\x97l minimas vyskupo Ignoto Jok\xc5\xabbo Masalskio. 1833\xc2\xa0m. tuometis Verki\xc5\xb3 dvaro savininkas Vilniaus pavieto mar\xc5\xa1alka Stanislovas Jasinskis tu\xc5\xa1\xc4\x8di\xc4\x85 sklyp\xc4\x85, vadinam\xc4\x85 Papiernia (prie O\xc5\xbekin\xc4\x8di\xc5\xb3 kaimo, Rie\xc5\xa1\xc4\x97s pakrant\xc4\x97je) i\xc5\xa1nuomojo Vilniaus burmistrui pirkliui Pranui Juozapui Opitrui (arba Opicui) ir jo partneriui popieriaus gamybos meistrui Vilhelmui Langebachui (arba Langenbachui). Papiernia prad\xc4\x97ta vadinti Naujaisiais Verkiais. Iki 1834\xc2\xa0m. sklype pastatyta dauguma fabriko pastat\xc5\xb3, 1836\xc2\xa0m. prasid\xc4\x97jo popieriaus gamyba, jos apimtys \xc4\x97m\xc4\x97 greitai augti. 1850\xc2\xa0m. fabrikas sudeg\xc4\x97, ta\xc4\x8diau 1852\xc2\xa0m. buvo atstatytas ir dar po dviej\xc5\xb3 met\xc5\xb3, 1854\xc2\xa0m. v\xc4\x97l prad\xc4\x97jo veikti._NEWLINE_1856\xc2\xa0m. fabriko savininku tapo Ri\xc4\x8dardas Pichlau, kuris fabrik\xc4\x85 modernizavo ir taip dvigubai padidino popieriaus gamyb\xc4\x85. Fabriko teritorija ap\xc4\x97m\xc4\x97 valdas tarp Rie\xc5\xa1\xc4\x97s up\xc4\x97s ir Kremplio e\xc5\xbeero. Vanduo i\xc5\xa1 up\xc4\x97s kanalais buvo atvestas \xc4\xaf fabrik\xc4\x85, i\xc5\xa1 kur v\xc4\x97liau tek\xc4\x97jo \xc4\xaf apatin\xc4\xaf tvenkin\xc4\xaf. Up\xc4\x97s sl\xc4\x97nyje buvo gamybiniai korpusai ir sand\xc4\x97liai, atokiau stov\xc4\x97jo gyvenamieji namai. Fabriko teritorija jau buvo atsieta nuo dvaro, sunyk\xc4\x99 jung\xc4\x99 keliai. XIX a. antroje pus\xc4\x97je fabriko savininkais tapo pirkliai \xc5\xa0varcai. Tuo metu popieriaus fabrikas buvo did\xc5\xbeiausia ir geriausiai \xc4\xafrengta vakarini\xc5\xb3 Rusijos imperijos gubernij\xc5\xb3 \xc4\xafmon\xc4\x97, per metus pagaminusi apie 1300 ton\xc5\xb3 ra\xc5\xa1omojo, techninio ir r\xc5\xabkomojo popieriaus. Fabrike buvo dvi popieriaus gamybos ma\xc5\xa1inos, dirbo apie 200 darbuotoj\xc5\xb3. Fabrikas aplenk\xc4\x97 Ku\xc4\x8dkuri\xc5\xa1ki\xc5\xb3 popieriaus fabrik\xc4\x85, su kuriuo iki tol var\xc5\xbe\xc4\x97si. 1896\xc2\xa0m. pastatyta nauja, galingesn\xc4\x97 katilin\xc4\x97 su kaminu.\n_START_SECTION_\nXX a.\n_START_PARAGRAPH_\nPrie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 pastatytas med\xc5\xbeio mas\xc4\x97s centras, pagerin\xc4\x99s popieriaus gamini\xc5\xb3 i\xc5\xa1 medienos kokyb\xc4\x99, be to, darb\xc5\xb3 kiekis padid\xc4\x97jo penkis kartus. 1909\xe2\x80\x931911\xc2\xa0m. \xc4\xafrengtas elektrinis ap\xc5\xa1vietimas. 1912\xc2\xa0m. kil\xc4\x99s gaisras stipriai apgadino fabriko pastatus ir \xc4\xafrengimus, ta\xc4\x8diau per du metus gaisro \xc5\xbeala panaikinta. Pasiekta 4200 ton\xc5\xb3 popieriaus per metus i\xc5\xa1eiga. Pirmojo pasaulinio karo metu fabrikas nukent\xc4\x97jo._NEWLINE_Prie\xc5\xa1 ir per Antr\xc4\x85j\xc4\xaf pasaulin\xc4\xaf kar\xc4\x85 fabrikas neveik\xc4\x97, ta\xc4\x8diau buvo atkurtas pokaryje. I\xc5\xa1likusi viena popieriaus gamybos ma\xc5\xa1ina naudota iki 1953\xc2\xa0m. rekonstrukcijos, kai buvo \xc4\xafrengta antra popieriaus-puspergamento gamybos ma\xc5\xa1ina. V\xc4\x97liau rekonstruotas malimo skyrius, \xc4\xafrengta tre\xc4\x8dioji ma\xc5\xa1ina. 1966\xc2\xa0m. prad\xc4\x97ti gaminti viensluoksniai cigare\xc4\x8di\xc5\xb3 filtrai. Nauj\xc5\xb3j\xc5\xb3 Verki\xc5\xb3 popieriaus fabrikas veik\xc4\x97 iki 2009 m.\n_START_SECTION_\n\xc4\xaeam\xc5\xbeinimas\n_START_PARAGRAPH_\n1993\xc2\xa0m. fabriko pastatai \xc4\xaftraukti \xc4\xaf Kult\xc5\xabros vertybi\xc5\xb3 registr\xc4\x85. 2016\xc2\xa0m. i\xc5\xa1leistas fabrik\xc4\x85 vaizduojantis pa\xc5\xa1to \xc5\xbeenklas (dailininkas Domantas Vild\xc5\xbei\xc5\xabnas).'